Suri Katriana

Suri Katriana adalah siri drama televisyen Malaysia 2019 diarahkan oleh Pali Yahya, dibintangi Ernie Zakri, Ummi Nazeera, Aishah Azman, Nadiya Nisaa, Zul Huzaimy dan Nazim Othman. Siri drama ini mula ditayangkan di Slot Tiara Astro Prima bagi menggantikan drama Puteri Yang Ditukar bermula 30 Oktober 2019.  

Sinopsis
Mengisahkan tentang pergolakan dan cabaran hidup yang perlu ditempuhi seorang gadis cantik bernama Suri (Ernie Zakri), yang begitu meminati seni tari, namun tidak dapat meneruskan pembelajaran kerana kekangan kewangan. Suri merupakan seorang gadis kampung yang naif dan baik hati namun segalanya berubah selepas berlaku beberapa tragedi yang meragut nyawa kedua orang tuanya. Keadaan tersebut memaksa Suri untuk menerima lamaran daripada bekas majikan ibunya, Tuan Syed Sadiq (Hasnul Rahmat). Setelah berkahwin, Suri kemudian mengikuti Tuan Syed untuk berpindah ke Siam. Namun begitu, tidak lama kemudian Tuan Syed didapati telah meninggal akibat serangan jantung.

Selepas kematian Tuan Syed, Suri mulai mengubah wajah dan identitinya sebagai Katriana (Ummi Nazeera). Rancangannya untuk membalas dendam terhadap kematian kedua orang tuanya bermula setelah Katriana bertemu semula dengan Faizal (Zul Huzaimy) dan Yasmin (Aishah Azman). Dendamnya kian memuncak apabila dia bertemu semula dengan Saerah (Nadiya Nisaa) yang memberitahunya bahawa kejadian tragis yang menimpa kedua orang tuanya sebelum ini adalah disebabkan oleh perbuatan konspirasi Tuan Syed, Faizal dan Yasmin. Katriana mula menggunakan khidmat Edora (Ezzaty Abdullah) sebagai pembantu peribadi dan rakan subahatnya dalam melaksanakan semua rancangannya untuk membalas dendam. Segala rancangan licik Katriana dilaksanakan Edora. Walau bagaimanapun, tidak kesemua rancangan tersebut berjalan dengan lancar kerana disebabkan suatu kesilapan yang hampir meragut nyawa kekasih hatinya, Danial (Nazim Othman) membuatkan Katriana tidak teragak-agak untuk membunuh Edora. Selepas kematian Edora, Katriana menjalankan rancangannya untuk memburu sasaran terakhirnya, Yasmin. Katriana mulai bertindak menculik Yasmin dan membawanya kembali semula ke kampung halaman mereka. Katriana merancang untuk membunuh Yasmin dengan cara yang sama seperti cara ibunya dibunuh. Danial, Saerah dan Faizal mencuba untuk memujuk Katriana namun segalanya terlambat apabila Katriana bertekad untuk meneruskan niatnya. Faizal dan Yasmin akhirnya terbunuh dalam kebakaran yang terjadi disebabkan Katriana. Akhirnya Katriana meringkuk di dalam penjara seumur hidup setelah dia disabitkan dengan kesalahannya yang menyebabkan kematian Faizal dan Yasmin.

Pelakon
Pelakon utama
 Ernie Zakri sebagai Suri
 Ummi Nazeera sebagai Katriana
 Aishah Azman sebagai Yasmin
 Nadiya Nisaa sebagai Saerah
 Ezzaty Abdullah sebagai Edora
 Zul Huzaimy sebagai Faizal
 Nazim Othman sebagai Danial

Pelakon pembantu
 Hasnul Rahmat sebagai Tuan Syed Sadiq
 Rozita Che Wan sebagai Puan Sofea
 Fadilah Mansor sebagai Mak Limah
 Eleena Sui sebagai Amanda
 Ryzal Jaafar sebagai Rizal
 Tengku Zara Eryna sebagai Liyana
 Zaidi Omar sebagai Pak Harun
 Aishah Atan sebagai Mak Enab
 Kazar Saisi sebagai Pak Wan
 Ikhwan Rosli sebagai Ady
 Sharifah Husna sebagai Myra
 Adam Corrie Lee sebagai Chat Chai

 Lagu tema 
 Tajuk Lagu: Sinar Mata HatiPenyanyi: Ernie ZakriLirik: Slen FadzilKomposer: Helen YapTerbitan: Universal Music
 Tajuk Lagu: Racun RinduPenyanyi: Sharul KamalLirik: Aepul RozaKomposer: Aepul Roza, Syed Syahmil, Daus SrkTerbitan: Are Studio

Trivia
Ernie Zakri membawa watak Suri hanya sempat berlakon dari episod 1-8 kemudian watak itu diserahkan kepada Ummi Nazeera dari episod 9 sehingga episod akhir ,kerana tuntutan watak memandangkan Suri asal berkahwin dengan Tuan Sadiq semata-mata pembedahan plastik dengan menggunakan muka Katriana iaitu jasad isteri Tuan Sadiq di Thailand.

Ummi Nazeera kembali berlakon selepas melahirkan anak sulung pada 2018.

Lokasi penggambaran dijalankan di sekitar Kuala Lumpur dan Phuket, Thailand untuk episod 6-8.

Drama ini adalah terakhir sebelum wabak COVID-19 melanda di Malaysia pada Mac 2020,namun mujur drama tersebut berjaya disiapkan pada Julai 2019.

Rujukan